《双双燕 题佟汇白中丞伯仲渔樵图》
清代·宋琬

皤然二老，似江左风流，惠连康乐。纶竿七尺，雨笠风蓑同著。

长乐东临海若，携手入、天台采药。从公看弈仙家，拚取斧柯遗却。

行脚。苍岩翠壑。笑肩拍洪崖，弟酬兄酢。山中留客，童子一双驯鹤。

休恋烟霞高卧，看早晚、蒲轮西洛。须倩妙手长康，重画麒麟高阁。

作者简介：宋琬（1614～1674）清初著名诗人，清八大诗家之一。字玉叔，号荔裳，汉族，莱阳（今属山东）人。顺治四年进士，授户部主事，累迁永平兵仆道、宁绍台道。族子因宿憾，诬其与闻逆谋，下狱三年。久之得白，流寓吴、越间，寻起四川按察使。琬诗入杜、韩之室，与施闰章齐名，有南施北宋之目，又与严沆、施闰章、丁澎等合称为燕台七子，著有《安雅堂集》及《二乡亭词》。